http://www.kathimerini.com.cy

Η ικανότητα αποπληρωμής παραμένει το σοβαρότερο στοιχείο που θα έπρεπε να λάμβανε υπόψη η τράπεζα όταν έκρινε πώς να αντιμετωπίσει τον κάθε δανειολήπτη. Αυτή η ικανότητα δεν αποτέλεσε, όμως, ουσιαστικό κριτήριο, κάτι που αναφέρεται ρητά και στο εσωτερικό έγγραφο της τράπεζας για την κατάσταση των δανειζόμενων. Χαρακτηριστικά είναι τα δύο συγκροτήματα στα οποία η τράπεζα έχει και τη μεγαλύτερη έκθεση, τα οποία, συν τοις άλλοις, αποτελούν και δάνεια προς συνδεδεμένα πρόσωπα που σχετίζονταν κατά τον ουσιώδη χρόνο, άμεσα με το Διοικητικό Συμβούλιο της τράπεζας.

Σύμφωνα με τον εσωτερικό έλεγχο, «το συγκρότημα, από 1/2009 λόγω έλλειψης ρευστότητας δεν ήταν σε θέση να καλύψει ούτε τους δεδουλευμένους τόκους των δανείων και επανειλημμένως τα δάνεια αναχρηματοδοτήθηκαν (επιμήκυνση περιόδου αποπληρωμής, κεφαλαιοποίηση δεδουλευμένων τόκων και εξόφληση ληξιπρόθεσμων δανείων με τη χορήγηση νέων)». Πιο απλά, ό,τι επιχειρείται σήμερα να γίνει και να βαπτιστούν ως «εξυπηρετούμενα» τα δάνεια της εταιρείας, επιχειρήθηκε και στο παρελθόν, χωρίς όμως να αλλάξει κάτι, ιδίως από τη στιγμή που δεν γίνεται ταυτόχρονα και αναδιάρθρωση του ίδιου του δανειολήπτη. Έτσι, από τα 235 εκατ. ευρώ που ήταν τα χρέη της συγκεκριμένης εταιρείας στην αρχή του έτους πέρυσι, δεν έγινε καμία πρόβλεψη για ζημιές, γεγονός που από μόνο του αποδεικνύει κακοδιαχείριση στην τράπεζα και κακές πρακτικές.

Σε μία άλλη περίπτωση, η Aristo Group, επίσης συνδεδεμένη με μέλος του Δ.Σ. (αυτή τη φορά με τον ίδιο τον πρόεδρο του), δείχνει πως η τράπεζα έχει επίσης αστρονομική έκθεση που φτάνει τα 198,6 εκατ. ευρώ (31.12.2011). Η έκθεση αναφέρει πως «η τράπεζα, παρασυρόμενη από το κλίμα ευφορίας, χορήγησε σημαντικά ποσά για μεγάλες αναπτύξεις, χωρίς να ληφθεί υπόψη η πιθανότητα ύφεσης ή έστω στασιμότητας στην αγορά και χωρίς ουσιαστικό έλεγχο της προόδου των έργων». Και, ενώ η τράπεζα είχε προβλέψεις χαμηλότερες από 1,5 εκατ. ευρώ πριν από 13 μήνες, στις αρχές του 2013 δεν είχε καμία πρόβλεψη για ζημιές.

Οι συγκεκριμένες περιπτώσεις, και ιδίως εκείνη της Leptos, η οποία δυσκολεύεται στην καταβολή, ακόμα και των τόκων, καταδεικνύουν πόσο άμεση είναι η ανάγκη η τράπεζα να ξεφορτωθεί το βάρος των επισφαλειών από τα βιβλία της, έστω κι αν θα αναγκαστεί να αναγνωρίσει τις συγκεκριμένες επισφάλειες οι οποίες όπως όλα δείχνουν, δεν έχουν αποκαλυφθεί στους λογαριασμούς. Το γεγονός ότι, σύμφωνα πάντα με το εσωτερικό έγγραφο της τράπεζας, δεν υπάρχουν καθόλου προβλέψεις για τον συγκεκριμένο όμιλο, εγείρει το πιο καυτό από όλα τα ερωτήματα – αν δηλαδή γίνεται σωστή αναγνώριση των τρυπών που υπάρχουν στα ενεργητικά της τράπεζας.

Η εικόνα αυτή δεν μπορεί να αποκρύβεται για πάντα, όχι μόνο λόγω του στενού μαρκαρίσματος από την Τρόικα, αλλά και διότι οι οικονομικές συγκυρίες δεν επιτρέπουν πλέον τη μη αναγνώριση των προβλημάτων. Έτσι, αν δεν γίνει αναγνώριση άμεσα, έστω και με μεγαλύτερο κούρεμα, θα πρέπει να αναμένουμε με αγωνία το φθινόπωρο, όταν θα αρχίσουν νέες, πιο δύσκολες, περιπέτειες για την επιβίωση της τράπεζας, με ό,τι αυτό μπορεί να συνεπάγεται για ολόκληρη την οικονομία.